REGOLAMENT TAL-KUMMISSJONI (KE) Nru 385/2009
tas-7 ta’ Mejju 2009
li jissostitwixxi l-Anness IX tad-Direttiva 2007/46/KE tal-Parlament Ewropew u tal-Kunsill li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”)
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (1), u b’mod partikolari l-Artikolu 39 (2) tagħha,
Billi:
(1)
Id-Direttiva 2007/46/KE tistabbilixxi qafas armonizzat li fih dispożizzjonijiet amministrattivi u rekwiżiti tekniċi ġenerali għall-vetturi ġodda kollha. B’mod partikolari, tinkludi l-obbligu għall-manifattur ta’ vettura, fil-kapaċità tiegħu bħala d-detentur ta’ approvazzjoni tat-tip tal-Komunità li jikkunsinna ċertifikat tal-konformità biex jakkompanja kull vettura li tiġi ffabbrikata b’mod konformi mal-leġiżlazzjoni tal-Komunità dwar l-approvazzjoni tat-tip.
(2)
Iċ-ċertifikat tal-konformità, li mudell tiegħu huwa stabbilit fl-Anness IX tad-Direttiva 2007/46/KE, jikkostitwixxi dikjarazzjoni uffiċjali li tingħata lix-xerrej tal-vettura, li vettura partikolari nbniet b’mod konformi mar-rekwiżiti stabbiliti mil-leġiżlazzjoni tal-Komunità dwar l-approvazzjoni tat-tip.
(3)
Jeħtieġ li jiġi żgurat li l-informazzjoni li hemm fiċ-ċertifikat tal-konformità tkun tinftiehem mill-konsumaturi u mill-operaturi ekonomiċi involuti. Il-mudell taċ-ċertifikat tal-konformità għandu jinkludi l-informazzjoni teknika kollha li hija ta’ rilevanza għall-awtoritajiet tal-Istati Membri sabiex dawn jippermettu l-użu tal-vetturi.
(4)
Sa mill-adozzjoni tad-Direttiva tal-Kummissjoni 2001/116/KE tal-20 ta’ Diċembru 2001 li tadatta għall-progress tekniku d-Direttiva tal-Kunsill 70/156/KEE dwar l-approssimazzjoni tal-liġijiet tal-Istati Membri li għandhom x’jaqsmu mal-approvazzjoni tat-tip ta’ vetturi bil-mutur u l-karrijiet tagħhom (2), il-mudell taċ-ċertifikat tal-konformità qatt ma ġie aġġornat. Għaldaqstant huwa xieraq li dan jiġi aġġornat fid-dawl tat-tibdil sostanzjali numeruż li ġabet magħha d-Direttiva 2007/46/KE li sejra tintroduċi approvazzjoni tat-tip għal vetturi kompluti tal-KE għal vetturi kummerċjali mid-29 ta’ April 2009.
(5)
Barra minn hekk, skont id-Direttiva tal-Kunsill 1999/37/KE tad-29 ta’ April 1999 dwar id-dokument ta’ reġistrazzjoni għall-vetturi (3), l-awtoritajiet ta’ reġistrazzjoni tal-Istati Membri jeħtieġu jirċievu informazzjoni teknika affidabbli għall-għanijiet ta’ reġistrazzjoni għall-ewwel darba ta’ vetturi ġodda fit-territorju tal-Komunità. Id-dejta teknika li hemm fiċ-ċertifikat tal-konformità tikkostitwixxi sors ta’ informazzjoni adegwat li jista’ jintuża għall-għanijiet ta’ reġistrazzjoni. Sabiex jitnaqqas il-piż amministrattiv għaċ-ċittadini Ewropej, fid-dawl tal-prinċipji stabbiliti fil-Komunikazzjonijiet mill-Kummissjoni intitolati Pjan ta’ Azzjoni għas- “Simplifikazzjoni u Titjib tal-Ambjent Regolatorju” (4) u Programm ta’ Azzjoni għat-Tnaqqis tal-Piżijiet Amministrattivi fl-Unjoni Ewropea (5), huwa xieraq li ċ-ċertifikat tal-konformità jkun fih ukoll l-informazzjoni kollha meħtieġa skont id-Direttiva 1999/37/KE.
(6)
Huwa xieraq, bil-għan li jiġi żgurat tħaddim xieraq tal-proċess tal-approvazzjoni tat-tip tal-Komunità, li l-Annessi tad-Direttiva 2007/46/KE jiġu aġġornati sabiex dawn jiġu addattati għall-iżvilupp tal-għarfien xjentifiku u tekniku;
(7)
L-Anness IX tad-Direttiva 2007/46/KE għandu jiġi sostitwit bix-xieraq;
(8)
L-implimentazzjoni ta’ sistema ta’ amministrazzjoni ġdida għall-ġbir tad-dejta kollha li għandha tissemma’ fiċ-ċertifikat ta’ konformità teħtieġ li jiġu implimentati arranġamenti xierqa mill-manifattur tal-vettura. Għalhekk, għandu jiġi pprovdut perjodu transizzjonali suffiċjenti li matulu, il-mudelli preċedenti taċ-ċertifikat tal-konformità jistgħu jibqgħu jintużaw.
(9)
Il-miżuri stipulati f’dan ir-Regolament huma skont l-opinjoni tal-Kumitat - Vetturi bil-Mutur,
ADOTTAT DAN IR-REGOLAMENT:
Artikolu 1
L-Anness IX tad-Direttiva 2007/46/KE huwa mibdul bl-Anness ta’ dan ir-Regolament.
Artikolu 2
Sad-29 ta’ April 2010, il-manifatturi jistgħu jipprovdu ċertifikati tal-konformità li jkunu skont il-mudell hekk kif stabbilit fl-Anness IX tad-Direttiva tal-Kunsill 70/156/KEE (6).
Artikolu 3
Dan ir-Regolament għandu jidħol fis-seħħ fid-29 ta’ April 2009.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, 7 ta’ Mejju 2009.